Goriško društvo za osteoporozo Nova Gorica

Druženje s hojo - Renče
2026-02-18 00:00 - 23:59 (Europe/Paris)
Prebudili smo se v sončno zimsko jutro, ki je že na prvi pogled obetalo lep dan. Zrak je bil svež in hladen, nebo pa skoraj brez oblačka. Sreda je dan, ki ga člani našega društva rezerviramo za skupne pohode, saj nam gibanje na prostem prinaša dobro voljo, krepi telo in nas povezuje med seboj.
Tokrat smo se zbrali pri lovski koči nad Renčami. Že ob prihodu je bilo čutiti prijetno energijo – nasmehi, prijazni pozdravi in kratki pogovori so napovedovali sproščeno druženje. Po uvodnem razgibavanju smo se podali na pot.

Hodili smo po urejenem kolovozu, ki se je na nekaterih mestih rahlo vzpenjal in ponujal vedno lepše razglede. Med potjo smo občudovali širino Vipavske doline, ki se je razprostirala pod nami. Poseben čar so pokrajini dale tudi na novo zasnežene gore v daljavi, ki so se bleščale v zimskem soncu. Narava je bila tiha, večino po požaru požganega drevja so odstranili in upamo, da si bo narava počasi opomogla. Hoja je potekala v umirjenem tempu, primernem za vse udeležence, tako da smo lahko sproščeno klepetali in uživali v razgledih.

Ob povratku do lovske koče smo si privoščili zasluženo malico. Kot vedno so zadišali pričakovani sendviči, nekatere slavljenke pa so prinesli tudi sladke priboljške. Ob skodelici toplega čaja smo se pogreli, nato pa smo v dobrem razpoloženju celo zapeli nekaj pesmi. Smeh in pesem sta še dodatno polepšala dopoldne.
Preživeli smo čudovito dopoldne na svežem zraku, obdani z lepoto narave in v družbi prijetnih ljudi. Takšni pohodi nas vedno znova napolnijo z energijo, utrdijo prijateljske vezi in nas opomnijo, kako pomembna sta gibanje in druženje za dobro počutje. Veselimo se že naslednjega skupnega druženja.
Sonja Kodelja
slike: Jolanda Nanut, Darinka Kavčič
